## Els hospitals Provincial i General de Castelló inicien una col·laboració quirúrgica en salut bucodental de pacients pediàtrics amb discapacitat

*** Les intervencions a menors de la Unitat d’Odontologia del Provincial es realitzaran en els quiròfans del General amb assistència pediàtrica
* Al seu torn, en el marc de l’Agrupació Sanitària Interdepartamental, professionals del General operaran en els quiròfans del Provincial especialitats pròpies d’este centre**

Els hospitals Provincial i General de Castelló inicien este mateix mes de març una col·laboració quirúrgica per a preservar la salut bucodental dels pacients pediàtrics amb discapacitat.

Esta col·laboració, que es desenvolupa en l’àmbit de la nova Agrupació Sanitària Interdepartamental (ASI) de Castelló, consistix a coordinar la programació quirúrgica dels dos centres hospitalaris de manera que els pacients pediàtrics amb discapacitat pertanyents a la Unitat d’Odontologia del Provincial puguen sotmetre’s a les intervencions necessàries en els quiròfans del General amb l’assistència pediàtrica especialitzada d’este centre.

Per la seua banda, els quiròfans del Provincial estaran a la disposició del Servici de Cirurgia de l’Hospital General per a garantir la programació quirúrgica prevista, amb intervencions pròpies de les seues especialitats, com ara la cirurgia oncològica de la mama, entre altres.

“És un primer pas del treball col·laboratiu que pretenem en l’Agrupació Sanitària Interdepartamental de Castelló i que té com a finalitat última la millor atenció possible del pacient, en este cas dels xiquets i xiquetes amb discapacitat que necessiten una supervisió pediàtrica especialitzada en quiròfan que no pot oferir l’Hospital Provincial per no disposar d’este servici”, ha explicat Raúl Ferrando, gerent de l’ASI.

El programa s’ha iniciat este mateix mes de març amb la programació de 4 sessions quirúrgiques, de periodicitat setmanal, i amb un total de 12 pacients per a la seua intervenció. “La Unitat d’Odontologia de l’Hospital Provincial està especialitzada en la salut bucodental de les persones amb discapacitat i en el cas de menors d’edat és necessària la sedació per a dur a terme alguns dels tractaments, per la qual cosa esta agrupació ens permet establir aliances i optimitzar els recursos de cada centre”, hi ha afegit Matías Real, gerent de l’Hospital Provincial.

Els servicis implicats en este nou programa col·laboratiu han iniciat ja la coordinació de les cirurgies, de manera que l’especialista en Odontologia de l’Hospital Provincial es desplaçarà als quiròfans de l’Hospital General en cada una de les sessions programades i realitzarà les intervencions amb el personal quirúrgic i pediàtric propi d’este centre.

Quant a les intervencions de Cirurgia, serà un especialista de l’Hospital General qui es desplace als quiròfans de l’Hospital Provincial per a operar amb el personal propi d’este centre.

Fecha: 15/03/2024